钦定古今图书集成/明伦汇编/氏族典/第421卷 > 《廖用贤尚友录》 > 尹洙
## 钦定古今图书集成/明伦汇编/氏族典/第421卷 > 《廖用贤尚友录》 > 尹洙

按《宋史尹洙传》，“洙字师鲁，河南人。举进士，用大臣荐，
召试为馆阁校勘，迁太子中允。会范仲淹贬，敕榜朝
堂，戒百官为朋党。洙上奏曰：‘仲淹以朋党被罪，臣不
可苟免’。宰相怒，落校勘，复为掌书记，监唐州酒税。赵
元昊反，朝廷以夏竦为经略安抚使，范仲淹、韩琦副
之，复以洙为判官。时诏问攻守之计，竦具二策，令琦”
与洙诣阙奏之。帝以洙为集贤校理。洙遂趋延州，谋
出兵，而仲淹持不可。还至庆州，会任福败，因发庆州
锐卒赴救，未至，贼引去。夏竦奏洙擅发兵，降通判濠
州，改太常丞，以右司谏知渭州。会郑戬为陕西四路
都总管，遣刘沪、董士廉城水洛，以通秦、渭援兵，洙奏
罢之。时戬已解四路，而沪等督役如故。洙不平，遣人
再召沪，不至。于是谕狄青械沪、士廉下吏。士廉诣阙
上书讼洙，坐贬崇信军节度副使，感疾卒。子构。